Op die pad tussen Dundee en Vryheid is ŉ afdraaipad na De Jagersdrif wat na die terrein van Bloedriviermonument, ongeveer 23 km verder, lei. Die Slag van Bloedrivier op 16 Desember 1838 het soveel betekenis ingehou dat daar reeds in ŉ vroeë stadium beplan is om ŉ monument op die terrein van die slagveld op te rig. Eindelik het daar ŉ reeks van drie monumente verrys, die een in die plek of ter aanvulling van die vorige. Die eerste Geloftefees op die terrein vind in 1866 plaas op inisiatief van ds. D.P.M. Huet, wat in die Natalse sinode voorgestel het dat die dag herdenk word. ŉ Jaar later, 1867, is daar ŉ groter fees gehou onder leiding van ds. Frans Lion Cachet. By dié geleentheid het die aanwesiges ŉ klipstapel opgerig, ongeveer in die middel van die destydse laer. Hierdie klipstapel was die eerste monument by Bloedrivier. Tydens die vyftigste gedenkdag, in 1888, is daar ŉ groot fees op die terrein gehou. Besoekers van Natal, Transvaal en die Oranje-Vrystaat, sewentig waens, vyf predikante en ook pres. Paul Kruger en genl. Piet Joubert het die geleentheid bygewoon.